**28η ΟΚΤΩΒΡΙΟΥ 1940**

Αιδεσιμότατοι,

Κύριε αντιδήμαρχε

Κύριοι πρόεδροι των σχολικών επιτροπών Α/βαθμιας και Δ/βαθμιας εκπ/σης του Δήμου Καλαμάτας

Κύριε πρόεδρε της τοπικής ενότητας Θουρίας

Κύριοι Δημοτικοί Σύμβουλοι,

 κ. Διοικητά των σωμάτων ασφαλείας της Περιφέρειας Πελοποννήσου

Κύριοι πρόεδροι των Τοπικών Κοινοτήτων της Δημοτικής Ενότητας Θουρίας

Κύριοι εκπρόσωποι των συλλόγων και Φορέων της Δημοτικής Ενότητας Θουρίας

Αγαπητοί Συνάδελφοι

Κυρίες και Κύριοι

Αγαπητά μας παιδιά

 Αξίζει να μεταφερθεί κανείς νοερά, στην Ελλάδα της ημέρας εκείνης του 1940. Ραδιόφωνα και σειρήνες καλούσαν όλο το λαό στο μεγαλύτερο προσκλητήριο.

Το πρώτο πολεμικό ανακοινωθέν εκείνο το πρωινό της 28ης Οκτωβρίου ακουγόταν να λέει.

«**Από της 6ης και τριάντα πρωινής σήμερον, ο εχθρός προσβάλλει τα ημέτερα τμήματα προκαλύψεως, της Ελληνο-αλβανικής μεθορίου. Αι ημέτεροι δυνάμεις αμύνονται του πατρίου εδάφους.»**

Επιβεβαίωνε δηλ. αυτό που όλοι περίμεναν.

Οι συνεχείς προκλήσεις των Ιταλών, με αποκορύφωμα τον τορπιλισμό του καταδρομικού «ΈΛΛΗ», τον 15-Αύγουστο του 1940 στην Τήνο, προοιώνιζαν αυτήν την εξέλιξη.

Οι ώρες ήταν κρίσιμες για την Ελλάδα, αλλά και για ολόκληρη την ανθρωπότητα **.**

Ο φασισμός είχε εξαπολύσει την καταιγίδα του Β' παγκοσμίου πολέμου και είχε σημειώσει εντυπωσιακές επιτυχίες.

Η **ανεξαρτησία** των λαών, η εδαφική ακεραιότητα των κρατών, η ατομική και εθνική ελευθερία, **δεν** αναγνωρίζονταν σαν δικαιώματα, αλλά **ρυθμίζονταν** από τα **συμφέροντα** και τη θέληση των ανθρώπων της νέας τάξης πραγμάτων.

**Οι στρατιές του φασισμού** κινήθηκαν άμεσα, και κατέκλυσαν την Ευρώπη. Κράτη, άριστα οργανωμένα διαλύθηκαν μέσα σε λίγες μόνο μέρες.

Σχεδόν ολόκληρη η Ευρωπαϊκή ήπειρος είχε υποκύψει .

 **Εκείνες τις κρίσιμες** για την ανθρωπότητα ώρες, η μικρή Ελλάδα, **πιστή** στον υπέρτατο νόμο της υπεράσπισης του πατρίου εδάφους φώναξε

**ΟΧΙ** στην αξίωση του φασισμού να του παραδώσει τα όπλα της,

**ΟΧΙ** στην αξίωσή του να του παραδώσει τη γη των προγόνων της

**ΟΧΙ** στην αξίωση να δεθεί με τα δεσμά της σκλαβιάς και της υποδούλωσης.

**Το** αθάνατο **"Μολών Λαβέ"** του Λεωνίδα και των τρακοσίων του, έρχεται από τα βάθη των αιώνων σαν ασίγαστος αντίλαλος, και επαναλαμβάνεται με το **ΑΘΑΝΑΤΟ "ΟΧΙ"** των Ελλήνων του -**40.**

**Και** αυτή η απάντηση, επιβεβαιώνει για μια ακόμη φορά, πως η Ελλάδα **δεν τρομάζει**, **δε λυγίζει**, **δεν υποκύπτει στη βία** και τη **βαρβαρότητα**.

**Μένει ακλόνητη** στο μετερίζι της ανθρωπιάς και των ακατάλυτων ιδανικών, **ως πιστός, αιώνιος και ακοίμητος** **φύλακας των Θερμοπυλών** της παγκόσμιας ελευθερίας.

**Αυτή ήταν και θα είναι πάντα η μοίρα της Ελλάδας.**

Να υψώνει **τρόπαια νίκης**, να **τολμά** εκεί όπου οι άλλοι δεν τολμούν και να **σέρνει το ξίφος της** μπροστά απ’ τα πανανθρώπινα **ιδανικά.**

 Κι απ’ την αστραπή της Ελληνικής λόγχης, **να δανείζεται** η ανθρωπότητα **ελπίδα** και **θάρρος.**

 Από τον **Εβρο** μέχρι την **Κρήτη**, ο Ελληνικός λαός ξεσηκώνεται σύσσωμος, για να σταθεί στις επάλξεις της πατρίδας, ακοίμητος φρουρός και υπερασπιστής **των οσίων και ιερών της φυλής**.

 **Ο εχθρός δεν πρέπει να περάσει!**

**Δεν πρέπει** να μολύνει και **δεν πρέπει** να βεβηλώσει τα άγια ελληνικά χώματα, τα ποτισμένα με το αίμα των **ηρώων του Μαραθώνα**, **των αγωνιστών του -21** και των **γιγαντομάχων του 12-13.**

**Κάθε** χαράκωμα, **κάθε** αντέρεισμα, **κάθε** ξύλινος σταυρός και **κάθε** τάφος, **εκεί**, στα αιματοβαμμένα βουνά της Βορείου Ηπείρου, **δεν** είναι μονάχα τρόπαια και σημεία ηρωισμού **και** αυτοθυσίας,  **αλλά**  είναι και **σύμβολα,** που θα μαρτυρούν και θα διδάσκουν **στις** επερχόμενες γενιές,

* τον **αγώνα** του πνεύματος εναντίον της ύλης,
* την **αντίσταση** της αλήθειας ενάντια στο ψέμα,
* την **πάλη** της ελευθερίας ενάντια στην ωμή βία.

Το χαρμόσυνο **άγγελμα της νίκης** των ελληνικών όπλων στα βουνά της Αλβανίας, θέρμανε την ελπίδα στα στήθη των φιλελεύθερων ανθρώπων **και διέλυσε την πλάνη** ότι ο εχθρός **δεν ήταν** ανίκητος.

**Ο ηρωικός φαντάρος μας**, γίνεται θρύλος στην φαντασία εκατομμυρίων ανθρώπων, **και οι γυναίκες** της **Ηπείρου**, που φορτωμένες πυρομαχικά ανέβαιναν τις χιονισμένες κορφές της **Πίνδου**, γίνονται το αντικείμενο του Παγκόσμιου θαυμασμού.

**Δεν νικιέται ένας λαός όπου κι οι γυναίκες πολεμούν σαν άνδρες, όπου κι οι γυναίκες δείχνουν με το παράδειγμά τους το δρόμο του χρέους.**

 Πανικόβλητοι οι Ιταλοί επιδρομείς, αποσύρονται σε απόρθητα οχυρά, τα οποία όμως **ανατρέπει** η ελληνική ανδρεία και **εκπορθεί** η ελληνική λόγχη.

Γι αυτό οι ξένοι με ενθουσιασμό διαλαλούν**:**

**«*πολεμήσατε άοπλοι εναντίων πάνοπλων και νικήσατε.***

***Δε γινόταν αλλιώς, γιατί είσαστε Έλληνες.***

***Σας ευχαριστούμε και σας ευγνωμονούμε!*»**

Και ο Άγγλος στρατηγός Γιαν-Γκματς δηλώνει:

«***αν μέχρι τώρα λέγαμε ότι οι Έλληνες μάχονται σαν ήρωες, από τώρα θα λέμε ότι οι ήρωες μάχονται σαν Έλληνες*».**

**Όμως** ο άνανδρος επιδρομέας των **οκτώ εκατομμυρίων** στρατιωτών, ευτελής καθώς είναι,  **δεν** διστάζει και **δεν** ντρέπεται να ζητήσει τη βοήθεια των γερμανών, **ώστε μαζί** να μπορέσουν να καταβάλουν μια **χούφτα ηρώων**, που μάχονται **υπέρ βωμών και εστιών.**

Ο γενναίος **Στρατός μας**, δέχεται την επίθεση και των γερμανικών ορδών, αλλά **δεν εγκαταλείπει** τον αγώνα.

**Οι Έλληνες φαντάροι** μένουν στο μέτωπο, για ν’ αντιμετωπίσουν τώρα έναν ακόμη ισχυρότερο εχθρό.

Σε μια **έσχατη υπερένταση** των δυνάμεών τους, αντιμετωπίζουν τον Χίτλερ, **στο Ρούπελ**, στη **Γραμμή Μεταξά**, στο **Κιλκίς**, στο **Λαχανά**, στη **Δοϊράνη**, στο **Σκρά** και στα άλλα Μακεδονικά οχυρά..

Ο κόσμος παρακολουθεί με κομμένη την ανάσα, **την τιτάνια** **πάλη** του λαού μας, **ενάντια** σε **δυο** φασιστικές αυτοκρατορίες.

**Ο στρατός μας κράτησε ηρωικά τη Γερμανική επίθεση.**

Όμως ο αγώνας ήταν συντριπτικά άνισος.

* Η στρατιωτική ήττα  **ήταν** τώρα αναπόφευκτη.
* Οι Γερμανοί κατόρθωσαν να παρακάμψουν τις αμυντικές μας γραμμές και να μπουν στη Θεσσαλονίκη.
* Η κυβέρνηση συνθηκολόγησε κι έφυγε για τη Μέση Ανατολή.
* Το μέτωπο της Αλβανίας κατέρρευσε, κι άρχισε η τραγική οπισθοχώρηση.

**Αρχίζει τώρα η δεύτερη πράξη του εθνικού μας δράματος.**

Οι μεραρχίες του Χίτλερ **κατέκλυσαν** την Ελλάδα , και η σημαία του αγκυλωτού σταυρού **βεβήλωσε** τον ιερό βράχο της Ακρόπολης.

 **Η ελληνική ψυχή όμως δεν υπέκυψε.**

**Παρέμεινε ελεύθερη και αδούλωτη**.

Αμέσως ο λαός μας οργανώνει **την αντίστασή του**, κατά του μισητού εχθρού.

 Υφίσταται καρτερικά, τις **διώξεις**, τις **φυλακίσεις**, την **εξορία**, τα **στρατόπεδα συγκέντρωσης**, την **ερήμωση** και τη **λεηλασία** των χωριών του, τα **βασανιστήρια** και τις **θανατικές** εκτελέσεις.

Πάνω από 700.000 είναι τα θύματα της κατοχής, ενώ **ΜΝΗΜΕΙΑ** της χιτλερικής θηριωδίας έμειναν τα **Καλάβρυτα**, το **Δίστομο**, τα **Ανώγεια**, η **Καισαριανή**, η **Κοκκινιά** και πολυάριθμες άλλες πόλεις και χωριά.

**Αίμα, θυσίες, καταστροφή !!!**

**Όμως,** ο Ελληνικός λαός, υπομένει και επιμένει να διεκδικεί, το δικαίωμά του **στην ελευθερία, στην αυτοδιάθεση, στην αξιοπρέπεια.** Και δικαιώνεται.

**Η 12η Οκτωβρίου 1944** βλέπει και πάλι την γαλανόλευκη να κυματίζει περήφανα στον Ιερό Βράχο της Ακρόπολης.

Υπάρχουν γεγονότα **τόσο** φωτεινά, **τόσο** ζωντανά που νικούν το χρόνο και **περνούν στην αιωνιότητα.**

**Νικούν τη λήθη και μένουν όλο λάμψη και μεγαλείο.**

**74 ολάκερα χρόνια πέρασαν από τότε.**

Πλήθος αλλαγών έγιναν στον κόσμο. Νέα συμφέροντα, νέοι συσχετισμοί.

Ο αγώνας των Ελλήνων **λησμονήθηκε**, οι θρίαμβοι ξεχάστηκαν.

**Μα για μας**, η σημερινή γιορτή, **είναι η γιορτή των Ελλήνων**

* **Είναι**  η γιορτή του ελεύθερου πνεύματος.
* **Είναι** η γιορτή που κάνει κάθε Έλληνα, να αναλογιστεί τις δυνάμεις του Έθνους του, και να απαιτήσει τα δικαιώματά του.
* **Είναι** πάνω και πριν απ' όλα η προάσπιση ενός αξιακού συστήματος, που βρίσκεται σε μετωπική αντίθεση με την αυθαιρεσία, τον σκοταδισμό και τον ολοκληρωτισμό». Ας ξεκινήσουμε από **τώρα**, μια νέα αρχή, σαν λαός με ιστορική αποστολή, **ενωμένος** και **αδιαίρετος**, **ισχυρός** και **σεβαστός.**

Ας  προτάξουμε και πάλι, το συλλογικό **«εμείς».**

Το «εμείς» **ως Έλληνες**, το «εμείς» **ως Πολίτες.**

**Κλείνω** τη σημερινή μου ομιλία, με τα λόγια του Κωστή Παλαμά:

**"Γνώμες, καρδιές, όσοι Έλληνες, ό, τι είστε,**

**μην ξεχνάτε!**

**Δεν είστε από τα χέρια σας μονάχα.**

**Όχι! Χρωστάτε και σ΄ όσους ήρθαν, πέρασαν,**

**θα ρθούνε, θα περάσουν.**

**Κριτές, θα μας δικάσουν, οι αγέννητοι, οι νεκροί".**

Ευχαριστώ πολύ

Θουρία 28/10/2014